A BIZOTTSÁG HATÁROZATA
(2009. június 30.)
a 2009/28/EK euópai parlamenti és tanácsi irányelv szerinti, megújuló energiaforrásokra vonatkozó nemzeti cselekvési tervek formanyomtatványáról
(az értesítés a C(2009) 5174. számú dokumentummal történt)
(EGT-vonatkozású szöveg)
(2009/548/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a megújuló energiaforrásból előállított energia támogatásáról, valamint a 2001/77/EK és a 2003/30/EK irányelv módosításáról és azt követő hatályon kívül helyezéséről szóló, 2009. április 23-i 2009/28/EK európai parlamenti és tanácsi irányelvre (1) és különösen annak 4. cikke (1) bekezdésének második albekezdésére,
mivel:
(1)
A 2009/28/EK irányelv kötelezi a tagállamokat megújuló energiaforrásokra vonatkozó nemzeti cselekvési terv elfogadására. A terv megállapítja az adott tagállamnak a közlekedésben, villamosenergia-fogyasztásban, fűtésben és hűtésben felhasznált, megújuló energiaforrásokból előállított energia 2020-as részarányaira vonatkozó - az energiahatékonysággal kapcsolatos egyéb politikai intézkedéseknek a végső energiafogyasztásra gyakorolt hatásait figyelembe vevő - összesített nemzeti célértékeit, és az ezen összesített nemzeti célértékek elérésére alkalmas, meghozandó intézkedéseket, beleértve a helyi, regionális és nemzeti hatóságok közötti együttműködést, a tervezett statisztikai átruházásokat vagy közös projekteket, a meglévő biomasszaforrások fejlesztésére és új biomasszaforrások különféle célokra való felhasználására vonatkozó nemzeti politikákat és az irányelv 13-19. cikkében szereplő követelmények teljesítésére irányuló intézkedéseket.
(2)
A 2009/28/EK irányelvvel összehangban a Bizottság 2009. június 30-ig elfogadja a megújuló energiaforrásokra vonatkozó nemzeti cselekvési tervek formanyomtatványát
ELFOGADTA EZT A HATÁROZATOT:
1. cikk
E határozat melléklete a 2009/28/EK irányelv 4. cikkének (1) bekezdése szerint megállapítja a megújuló energiaforrásokra vonatkozó nemzeti cselekvési terv formanyomtatványát.
2. cikk
Ennek a határozatnak a tagállamok a címzettjei.
Kelt Brüsszelben, 2009. június 30-án.